
Text rozhodnutia
Súd: Krajský súd Bratislava Spisová značka: 1S/55/2017 Identifikačné číslo súdneho spisu: 1017200398 Dátum vydania rozhodnutia: 21. 06. 2017 Meno a priezvisko sudcu, VSÚ: JUDr. Zuzana Mališová ECLI: ECLI:SK:KSBA:2017:1017200398.1 Uznesenie Krajský súd v Bratislave v právnej veci žalobkyne: E.. A. P., L. R.. Y. X, XXX XX L., proti žalovanému: Okresný úrad Bratislava, odbor výstavby a bytovej politiky, Tomášikova 46, 832 05 Bratislava, o preskúmanie zákonnosti rozhodnutia žalovaného č.: OU-BA-OVBP2-2017/3584/ZAV zo dňa 24.01.2017, o návrhu žalobkyne priznať žalobe odkladný účinok, takto r o z h o d o l : Krajský súd v Bratislave zamieta návrh žalobkyne na priznanie odkladného účinku žalobe o preskúmanie zákonnosti rozhodnutia Okresného úradu Bratislava, odbor výstavby a bytovej politiky, č.: OU-BA- OVBP2-2017/3584/ZAV zo dňa 24.01.2017. o d ô v o d n e n i e : 1. Žalobkyňa sa žalobou doručenou tunajšiemu súdu dňa 20.03.2017 domáha preskúmania zákonnosti rozhodnutia žalovaného Okresného úradu Bratislava, odbor výstavby a bytovej politiky č.: OU-BA- OVBP2-2017/3584/ZAV zo dňa 24.01.2017 v spojení s rozhodnutím Mestskej časti Bratislava - Ružinov č. SÚ/CS 1092/2015/9/Hst-173 zo dňa 18.12.2015, ktorý ako príslušný stavebný úrad povolil stavbu „Polyfunkčný objekt Seberíniho“ podľa objektovej skladby: SO 02 Objekt A - Bytový dom s občianskou vybavenosťou, SO 03 Objekt B - Bytový dom, SO 04 Objekt C - Apartmánový dom, SO 05.0 Zrušenie zavlažovacieho vodovodu (neoverený podľa BVS), SO 10 Areálové osvetlenie, SO 15.1 Sadovnícke a terénne úpravy - na pozemku, SO 16 Civilná ochrana - Plynotesný úkryt; prevádzkové súbory: PS 01 Technológia OST, PS 02 Motorgenerátor, stavebníkovi FUNDUS, s.r.o., Agátova 4D, 841 01 Bratislava, IČO: 36 330 787 podľa overenej projektovej dokumentácie vypracovanej spoločnosťou PMArchitekti, s.r.o., Kupeckého 5, 821 08 Bratislava, zodpovedný projektant A.. C.. J. H., október 2012. 2. V žalobe súčasne navrhla priznanie odkladného účinku tejto správnej žalobe s odôvodnením, že ak stavba vyrastie na základe nezákonného správneho rozhodnutia ešte skôr ako súd rozhodne, dôjde k nenapraviteľnej ujme na právach žalobkyne a právach ostatných obyvateľov dotknutých výstavbou, nenapraviteľnej škode na životnom prostredí a náprava protiprávneho stavu, ku ktorej žaloba smeruje už nebude možná, nebude možné ani navrátenie územia a životného prostredia do stavu, ktorý je v súlade so všeobecne záväznými právnymi predpismi. 3. Podľa § 184 SSP, podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Podľa § 188 SSP, ak správny súd návrhu žalobcu nevyhovie, uznesením ho zamietne. 6. Súd v súlade s citovaným zákonným ustanovením § 188 SSP zamietol návrh žalobkyne, nakoľko neboli splnené podmienky ust. § 185 písm. a) SSP. 7. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1017200398.1 (dáta aktuálne k 7. 11. 2026). Záväzné je znenie zverejnené súdom.




